KOMISSION LAUSUNTO Irlannin pyynnöstä saada osallistua joihinkin Schengenin säännöstön määräyksiin

(komission esittämä)

I. Johdanto

1. Amsterdamin sopimukseen liitetyn, Schengenin säännöstön sisällyttämisestä osaksi Euroopan unionia tehdyn pöytäkirjan (jäljempänä 'Schengen-pöytäkirja') mukaan Schengenin sopimukset allekirjoittaneet valtiot voivat toteuttaa tiiviimpää yhteistyötä keskenään kyseisten sopimusten ja niihin liittyvien säännösten soveltamisalalla. Yhteistyö toteutetaan Euroopan unionin toimielinten ja oikeuden puitteissa sekä Euroopan unionista tehdyn sopimuksen ja Euroopan yhteisön perustamissopimuksen asiaa koskevien määräysten mukaisesti.

Schengen-pöytäkirjan 4 artiklan ensimmäisen kohdan mukaan ne kaksi jäsenvaltiota, joita Schengenin säännöstö ei sido, voivat milloin tahansa pyytää, että ne saisivat osallistua säännöstöön kokonaisuudessaan tai sen osiin.

Neuvosto päätti 29. toukokuuta 2000 hyväksyä Yhdistyneen kuningaskunnan pyynnön saada osallistua joihinkin Schengenin säännöstön määräyksiin (päätös 2000/365/EY) [1].

[1] EYVL L 131, 1.6.2000.

Irlannin hallitus esitti neuvoston puheenjohtajavaltiolle 16. kesäkuuta 2000 päivätyssä kirjeessään pyynnön saada osallistua niihin Schengenin säännöstön määräyksiin, jotka koskevat poliisiyhteistyötä ja oikeudellista yhteistyötä rikosasioissa, huumausaineiden torjuntaa sekä Schengenin tietojärjestelmää.

Irlannin pyyntö koskee pääosin samoja määräyksiä kuin Yhdistyneen kuningaskunnan pyyntö, jonka neuvosto on hyväksynyt.

2. Schengen-pöytäkirjan 4 artiklan toisen kohdan mukaan neuvosto päättää pyynnön hyväksymisestä yksimielisesti Schengenin sopimukset allekirjoittaneiden jäsenvaltioiden ja kyseisen jäsenvaltion hallituksen edustajan äänin.

Amsterdamin sopimukseen liitetyn julistuksen nro 45 mukaan korkeat sopimuspuolet kehottavat neuvostoa hankkimaan komission lausunnon ennen Schengen-pöytäkirjan 4 artiklan mukaisesti esitettyä pyyntöä koskevan päätöksen tekemistä.

Coreper esitti komissiolle 5. heinäkuuta 2000 pidetyssä kokouksessaan muodollisen lausuntopyynnön.

Komissio vastaa pyyntöön tällä lausunnolla.

II. Yleistä

3. Yhdistyneen kuningaskunnan pyyntöön liittyvässä lausunnossaan komissio esitti Schengen-pöytäkirjan 4 artiklaan perustuvia pyyntöjä koskevat suuntaviivat [2] (ks. liite). Komissio sovelsi suuntaviivoja tarkastellessaan Yhdistyneen kuningaskunnan pyyntöä.

[2] SEC(1999)1198 lopullinen.

Yhdistyneen kuningaskunnan pyyntöä koskeva neuvoston päätös perustuu suurelta osin kyseisiin suuntaviivoihin, jotka ovat siis periaatteessa edelleen voimassa.

Tämä lausunto perustuu suuntaviivoihin, minkä lisäksi siinä on otettu huomioon Yhdistyneen kuningaskunnan pyyntöä koskeva neuvoston päätös.

III. Suuntaviivojen soveltaminen irlannin pyyntöön saada osallistua joihinkin Schengenin säännöstön määräyksiin

4. Suuntaviivojen ja Yhdistyneen kuningaskunnan pyyntöä koskevan neuvoston päätöksen perusteella komissio

* ottaa huomioon Irlannin pyynnön saada osallistua joihinkin Schengenin säännöstön määräyksiin; samalla se ilmaisee olevansa vakuuttunut siitä, että yhteistyön olisi tietyn ajan kuluttua laajennuttava vapaata liikkuvuutta koskeviin Schengenin säännöstön määräyksiin niin että Irlanti osallistuisi täysimääräisesti kyseiseen alueeseen,

* katsoo, että pyyntö on merkittävä vaihe vapauteen, turvallisuuteen ja oikeuteen perustuvan alueen toteuttamisessa.

Komissio suosittaa, että neuvosto

* suostuu Irlannin pyyntöön,

* tekee myönteisen päätöksen, joka kattaa kaikki Irlannin pyynnössä tarkoitetut seikat; Yhdistyneen kuningaskunnan pyyntöä koskevassa lausunnossaan komissio korosti, että pyyntö saada osallistua osittain Schengenin säännöstöön ei saa millään tavoin vaikuttaa Schengenin säännöstön kokonaisuuden moitteettomaan toimintaan sopimukset allekirjoittaneiden jäsenvaltioiden kesken; komissio korosti myös, että osittaisen osallistumisen on katettava määräykset, jotka voidaan panna täytäntöön johdonmukaisella tavalla tarvitsematta turvautua muihin Schengenin säännöstön kohtiin, jotka eivät kuulu kyseisen päätöksen piiriin; koska Irlannin pyyntöön sisältyvä Schengenin säännöstön määräysten luettelo vastaa päätöksessä 2000/365/EY vahvistettua luetteloa määräyksistä, joihin Yhdistyneelle kuningaskunnalle on annettu lupa osallistua, komissio katsoo kyseisten ehtojen täyttyvän,

* tekee päätöksen, jossa toistetaan kaikki asian kannalta merkitykselliset päätöksen 2000/365/EY säännökset ja etenkin säännökset, jotka koskevat rikollisten luovuttamiseen toimivaltaisia kansallisia viranomaisia (3 artikla), osallistumista yhteiseen valvontaviranomaiseen (4 artikla), Schengenin säännöstön täytäntöönpanomenettelyjä (6 artiklan 1, 2 ja 4 kohta), varainhoitoasetuksia (7 artiklan 1 kohta), SIS:n toimintaan osallistumisen edellyttämistä teknisistä toimenpiteistä Irlannille aiheutuvia kustannuksia (7 artiklan 2 kohta) ja sitä, että Irlannin katsotaan peruuttamattomasti ilmoittaneen neuvostolle halustaan osallistua kaikkiin ehdotuksiin ja aloitteisiin, jotka perustuvat niihin Schengenin säännöstön määräyksiin, joihin Irlanti on saanut luvan osallistua neuvoston päätöksen nojalla (8 artiklan 2 kohta).

5. Lisäksi komissio haluaa mainita seuraavat seikat:

- Toisin kuin Yhdistyneen kuningaskunnan pyyntö ja siitä tehty päätös 2000/365/EY, Irlannin pyyntö ei koske Schengenin säännöstön määräyksiä rajojen kummallakin puolella tapahtuvasta tarkkailusta (Schengenin sopimuksen soveltamisesta tehdyn yleissopimuksen 40 artikla ja sitä seuraavat asiaa koskevat artiklat). On huomattava, että niitä Schengenin säännöstön määräyksiä, joihin Yhdistynyt kuningaskunta ja Irlanti saavat osallistua, on tarkoitus soveltaa myös kyseisten maiden välisissä suhteissa. Erityisistä syistä Komissio hyväksyy kuitenkin sen, että maiden välillä ei tässä vaiheessa sovelleta määräyksiä rajojen kummallakin puolella tapahtuvasta tarkkailusta.

- Neuvoston päätöksessä, joka koskee Irlannin pyyntöä saada osallistua joihinkin Schengenin säännöstön määräyksiin, pitäisi erotella osallistumisen periaatteellinen hyväksyminen ja näiden Schengenin säännöstön määräysten todellinen täytäntöönpano, kuten päätöksessä 2000/365/EY tehtiin. Kun neuvosto vahvistaa päätöksen 2000/365/EY 6 artiklan 1 kohdan ja/tai Irlannin pyynnön perusteella tehtävän päätöksen vastaavan artiklan nojalla kyseisten Schengenin säännöstön määräysten täytäntöönpanoa koskevat määräajat, komission mielestä olisi samalla arvioitava, olisiko Yhdistyneen kuningaskunnan ja Irlannin pantava määräykset täytäntöön samanaikaisesti - varsinkin kun otetaan huomioon niiden välinen Common Travel Area -järjestely. Näin voitaisiin myös varmistaa alueellinen yhteenkuuluvuus vapauteen, turvallisuuteen ja oikeuteen perustuvan alueen kehittämisessä.

6. Tämä lausunto on osoitettu neuvostolle Irlannin pyyntöä koskevan päätöksen tekemiseksi Schengen-pöytäkirjan 4 artiklan toisen kohdan mukaisesti. Päätös annetaan samalla tiedoksi Euroopan parlamentille.

LIITE

Schengen-pöytäkirjan 4 artiklan nojalla esitettyjä pyyntöjä koskevat komission suuntaviivat

[otteita komission lausunnosta, joka käsittelee Yhdistyneen kuningaskunnan pyyntöä osallistua osaan Schengenin säännöstöä, SEC(1999)1198 lopullinen]

"5. Kyseiset pyynnöt on ensinnäkin arvioitava pitäen mielessä yleinen tavoite ylläpitää ja kehittää Euroopan unionia vapauteen, turvallisuuteen ja oikeuteen perustuvana alueena pitäen nämä kolme tekijää tasapainossa [3]. Myönteinen suhtautuminen pyyntöihin osallistua koko Schengenin säännöstöön tai sen osaan ei aseta kyseenalaiseksi Euroopan yhteisön sitoumusta antaa viiden vuoden kuluessa Amsterdamin sopimuksen voimaantulosta itselleen välineet, joilla tämä tavoite on mahdollista saavuttaa.

[3] Ks. aihetta koskeva komission tiedonanto "Kohti vapauteen, oikeuteen ja turvallisuuteen perustuvaa aluetta", KOM(1998)459 lopullinen, s. 10.

6. Schengen-pöytäkirjalla Schengenin säännöstö on sisällytetty osaksi Euroopan unionia: eräitä viimeksi mainitun toimielinten mukautuksia koskevin varauksin kyseinen sisällyttäminen ei ole aiheuttanut säännöstöä koskevia uusia neuvotteluja, vaan se on säilynyt sellaisena kuin se oli laadittu aikaisemman hallitustenvälisen yhteistyön puitteissa. Komissio katsoo, että pöytäkirjan 4 artiklan nojalla tehty osallistumispyyntö ei missään tapauksessa voi johtaa tällaisiin uusiin neuvotteluihin.

7. Euroopan unionista tehtyyn sopimukseen ja Euroopan yhteisön perustamissopimukseen liitetyn pöytäkirjan Euroopan yhteisön perustamissopimuksen 7 a artiklan tiettyjen näkökohtien soveltamisesta Yhdistyneeseen kuningaskuntaan ja Irlantiin osalta Schengen-pöytäkirjan 4 artikla antaa Irlannille ja Yhdistyneelle kuningaskunnalle mahdollisuuden pyytää saada osallistua Schengenin säännöstöön kokonaisuudessaan tai sen osiin. Tilanteen erityislaatuisuus on kuitenkin pidettävä mielessä: saman pöytäkirjan 8 artiklan nojalla kaikkien Euroopan unionin jäsenyyttä hakevien valtioiden on hyväksyttävä Schengenin säännöstö kokonaisuudessaan.

8. Jos Schengen-pöytäkirjan 4 artiklan mukaisesti tehty pyyntö saada osallistua Schengenin säännöstöön ei koske säännöstöä kokonaisuudessaan vaan ainoastaan sen osaa, osittainen osallistuminen ei saa vaikuttaa Schengenin sopimukset allekirjoittaneiden jäsenvaltioiden välisen yhteistyön hyvään toimintaan. Sellaisen pyynnön olisi siten koskettava säännöstön osien johdonmukaista kokonaisuutta, joka on toimintakelpoinen ilman oikeudellista tai teknistä keskinäistä yhteyttä pyyntöön sisältymättömien muiden osien kanssa.

9. Schengen-pöytäkirjan 4 artiklaa olisi myös sovellettava siten, että kunnioitetaan mekanismeja, jotka ovat tähän saakka lisänneet tähän yhteistyöhön osallistuvien välttämätöntä keskinäistä luottamusta. Kyseessä olevassa tapauksessa olisi suotavaa säilyttää ero yhtäältä periaatepäätöksen, jonka mukaan neuvosto suhtautuisi myönteisesti osallistumispyyntöön sellaisenaan, ja toisaalta tällaisen päätöksen tosiasiallisen täytäntöönpanon välillä. Täytäntöönpano voisi tapahtua vähittäin ja siten, että siinä otetaan huomioon erityisesti siirtymäkaudet, joita Irlanti tarvitsisi lainsäädännölliseen ja tekniseen mukauttamiseen.

10. Koska kyseessä on alueellisen soveltamisalan määrittely eräisiin Schengenin säännöstön osiin osallistumiseksi, on otettava huomioon: Euroopan yhteisön perustamissopimuksen 299 artikla; mahdollisuudet poiketa siitä jos, ja siinä määrin kun, siihen on asiallisia perusteita; Amsterdamin sopimukseen liitetyt pöytäkirjat ja erityisesti pöytäkirja Euroopan yhteisön perustamissopimuksen 7 a artiklan tiettyjen näkökohtien soveltamisesta Yhdistyneeseen kuningaskuntaan ja Irlantiin; sekä Euroopan unionista tehdyn sopimuksen VI osastoon perustuville samankaltaisille välineille määritetty alueellinen soveltamisala."